**ИЗЈАВА О МИСИЈИ И ВИЗИЈИ**

**МИСИЈА**

Општа болница „Стефан Високи“ је међуопштинска установа секундарне здравствене заштите која пружа здравствене услуге становништву општине Смедеревска Паланка и општине Велика Плана, као и околним општинама. Здравствену заштиту ова болница остварује по начелима једнаке доступности, поштујући право на здравље и здрав начин живота као темељно људско право. Обезбеђује свеобухватну, континуирану и безбедну здравствену заштиту на ефикасан и рационалан начин утемељен на високим етичким и моралним нормама. Едукацијом здравствених радника, формирањем тимова за планирање и праћење квалитета здравствене заштите, коришћењем расположивих ресурса, уз континуирано унапређење и праћење квалитета рада, Општа болница „Стефан Високи“ пружа здравствене услуге у сфери дијагностике, амбулантно поликлиничког и стационарног лечења пацијената.

Контролом квалитета рада осигурана је ефикасност у раду. Пацијенти у процесу лечења имају централну и активну улогу. Тимски рад је приоритет и нужан захтев.

Применом савремених медицинских технологија, спровођењем планираних активности које су усклађене са националном здравственом политиком, која као кључне циљеве поставља очување и унапређење здравља популације и појединца, уз искуства медицинских стручњака, настојимо да будемо болница којој ће грађани указати апсолутно поверење у остваривању права на здравствену заштиту. Увек спремна да одговри на непредвиђене ситуације у лечењу, за иновације, применом нових технологија, протокола лечења и процедура.

**ВИЗИЈА**

Општа болница „Стефан Високи“ тежи досезању препоручених стандарда у свим областима медицине, тежи ка постизању адекватног, квалитетног и регионално уједначеног здравственог збрињавања у стационарним здравственим установама секундарне здравствене заштите, као и максималној координацији са осталим здравственим установама. Општа болница „Стефан Високи“ ће радити на унапређењу нивоа знања, опремљености, као и на унапређењу организације рада у стационарним здравственим установама секундарне здравствене заштите.

Тежиће ка повећању ефикасности и ефективности у пружању здравствених услуга уз рационализацију трошкова болнице, што ће резултирати подизањем квалитета услуга у пружању здравствене заштите сразмерно уложеном раду, труду и времену посвећеном пацијенту. Тежња ка минимизирању трошкова и средстава потребних за остваривање здравствене заштите грађана на највишем могућем нивоу биће један од основних циљева.

Први корак, пре ефикасног обављања посла и пружања најбоље могуће здравствене заштите грађанима, Општа болница „Стефан Високи“ ће дефинисати прави пут којим треба ићи ка лидерству у здравственом систему Србије, што подразумева и управљање квалитетом и изврсност у пружању здравствене заштите.